Matvælastofnun , með fulltingi embættismanns frá sýslumanninum í Mýra - og Borgarfjarðarsýslu , greip til aðgerða í morgun á bænum Brúarreykjum í Borgarfirði . Þarna var Matvælastofnun að sækja gripi vegna meintrar vanfóðrunar . Steinþór Arnarson lögfræðingur hjá Matvælastofnun vildi ekki tjá sig um málið við Skessuhorn þegar leitað var upplýsinga um aðgerðir morgunsins . Sagði hann ekki vana stofnunarinnar að tjá sig um einstök dýraverndunarmál . Jón Einarsson , fulltrúi sýslumannsins í Borgarnesi , staðfesti í samtali við Skessuhorn að í aðgerðunum í morgun hafi þrír gripir verið sóttir á bæinn og komið fyrir á öðrum bæ sem Matvælastofnun hafði fengið til hýsa þá og fóðra . Gripirnir verða þar þangað til andmælafrestur Brúarreykjabóndans verður liðinn innan fjögurra daga . Að þeim fresti liðnum verður tekin ákvörðun um framtíð tveggja þessara nautgripa en í samráði við bóndann verður einum gripnum slátrað . Aðgerðirnar á Brúarreykjum hófust klukkan 10 í morgun og stóðu yfir í um tvo tíma . Brúarreykir hafa verið til umfjöllunar í fjölmiðlum að undanförnu eftir að búið missti starfsleyfi sitt í desember . Það fékk leyfið á nýjan leik í janúar eftir að hafa mætt kröfum Matvælastofnunar um úrbætur á hreinlæti í fjósi . Mjólk þaðan hefur verið tekin , en ekki nýtt til vinnslu . Matvælastofnun mun nú vera að skoða hvort Brúarreykir verði sviptir leyfinu í annað sinn .